Uredba Komisije (ES) št. 185/2004

z dne 2. februarja 2004

o spremembi Uredbe (ES) št. 94/2002 o določitvi podrobnih pravil za uporabo Uredbe Sveta (ES) št. 2826/2000 o akcijah informiranja in promocije za kmetijske proizvode na notranjem trgu

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2826/2000 z dne 19. decembra 2000 o akcijah informiranja in promocije za kmetijske proizvode na notranjem trgu [1] ter zlasti člena 12 Uredbe,

ob upoštevanju naslednjega:

(1) Člen 3 Uredbe Komisije (ES) št. 94/2002 [2] predvideva sestavo seznamov tem in proizvodov, za katere se lahko izvajajo ukrepi informiranja in/ali promocije.

(2) Uredba Sveta (ES) št. 1907/1990 z dne 26. junija 1990 o določenih tržnih standardih za jajca [3] med drugim zahteva, da se jajca za prehrano ljudi s 1. januarjem 2004 označijo z oznako, ki navaja proizvajalca in omogoča prepoznati način pridelave.

(3) Informiranje potrošnikov o teh novih pravilih za označevanje jajc bi bilo koristno.

(4) Zato bi bilo treba jajca za prehrano ljudi vključiti na seznam proizvodov, ki so lahko zajeti v ukrepih informiranja in/ali promocije, in opredeliti splošne smernice za akcije, ki naj se izvajajo v tem sektorju.

(5) Zaradi upoštevanja datuma za pripravo teh smernic se ne bo mogoče uskladiti z datumom za prenos in odobritev prvega niza programov, predstavljenega leta 2004 za jajca za prehrano ljudi. Zaradi potrebe po čimprejšnjem informiranju potrošnikov je treba določiti poseben skrajni rok za prenos in odobritev tega prvega niza.

(6) Uredbo (ES) št. 94/2002 je zato treba ustrezno spremeniti.

(7) Ukrepi, predvideni s to uredbo, so v skladu z mnenjem skupnega zasedanja upravljalnih odborov za promocijo kmetijskih proizvodov –

SPREJELA NASLEDNJO UREDBO:

Člen 1

Uredba (ES) št. 94/2002 se spremeni:

1. v drugem pododstavku člena 5(1) se doda:

"Prvi niz programov v zvezi z jajci za prehrano ljudi, ki ga je treba predložiti leta 2004, prejme zadevna država članica najpozneje 29. februarja 2004."

2. člen 7 se spremeni:

(a) v drugem pododstavku člena 1 se doda:

"Prvi niz programov v zvezi z jajci za prehrano ljudi, ki ga je treba predložiti leta 2004, se priglasi Komisiji najpozneje 31. marca 2004."

(a) v drugem pododstavku odstavka 3 se doda:

"O prvem nizu programov v zvezi z jajci za prehrano ljudi, ki ga je treba predložiti leta 2004, odloča Komisija najpozneje 31. maja 2004."

3. v Prilogi I(b) se doda alinea:

"— Jajca za prehrano ljudi."

4. Besedilo iz Priloge k tej uredbi se doda Prilogi III.

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 2. februarja 2004

Za Komisijo

Franz Fischler

Član Komisije

[1] UL L 328, 23.12.2000, str. 2.

[2] UL L 17, 19.1.2002, str. 20. Uredba, kakor je bila nazadnje spremenjena z Uredbo (ES) št. 497/2003 (UL L 74, 20.3.2003, str. 4).

[3] UL L 173, 6.7.1990, str. 5. Uredba, kakor je bila nazadnje spremenjena z Uredbo (ES) št. 2052/2003 (UL L 305, 22.11.2003, str. 1).

--------------------------------------------------

PRILOGA

"JAJCA ZA PREHRANO LJUDI

1. PREGLED STANJA

Od 1. januarja 2004 se lupina jajc, namenjenih za prehrano ljudi, ožigosa z oznako, ki identificira proizvajalca in način reje kokoši nesnic. Ta oznaka je sestavljena iz številke, ki opredeljuje način reje (0 = ekološka reja, 1 = prosta reja, 2 = hlevska reja, 3 = baterijska reja), oznake ISO za državo članico, v kateri je proizvodni obrat, in številke, ki jo proizvodnemu obratu dodeli ustrezni organ.

2. CILJI

- Obveščati potrošnike o novih standardih za označevanje jajc in celovito obrazložiti pomen oznake, natisnjene na jajcih.

- Zagotoviti informacije o načinih proizvodnje jajc z oznako, natisnjeno na jajcih.

- Zagotoviti informacije o obstoječih sistemih sledljivosti.

3. CILJNE SKUPINE

- Potrošniki in distributerji.

- Oblikovalci javnega mnenja.

4. GLAVNA SPOROČILA

- Obveščati javnost o novi oznaki, natisnjeni na jajcih, v skladu z Direktivo 2002/4/ES in o značilnostih različnih kategorij jajc, na katere se oznaka nanaša.

5. GLAVNI NAČINI SPOROČANJA

- Elektronsko orodje (spletna stran itd.).

- Tiskano gradivo (brošure, letaki itd.).

- Informiranje na prodajnih mestih.

- Oglaševanje v časopisih in revijah o prehrani, ženskih revijah itd.

- Odnosi z mediji.

6. TRAJANJE PROGRAMA

12 do 24 mesecev.

7. OKVIRNI PRORAČUN

4 milijone EUR."

--------------------------------------------------